text: Nødhjælp indgår i uddannelse
  12 oktober 2011 kl. 15.06
  Humanitær hjælp er blevet en del af uddannelsen af chauffører på EUC Lillebælt i Fredericia.
  Onsdag pakkede de biler med humanitær hjælp, som mad, tøj og møbler. Tingene er indsamlet af Rumæniensprojektet, og på søndag sætter de kommende chauffører kursen mod Rumænien, for at aflevere tingene til børn, syge og ældre.
  Turen er en del af uddannelsen, og ud over selv at læsse bilerne så de er lovlige, så skal eleverne lave fragtbreve, søge tilladelser og sørge for at reglerne om køre-hviletid overholdes.
  To lærere tager med på turen, og holder øje med at alt foregår som det skal.
  